b"\n_START_ARTICLE_\nL'Oller (Castellter\xc3\xa7ol)\n_START_SECTION_\nDescripci\xc3\xb3\n_START_PARAGRAPH_\nEntre la Ginebreda i Castellter\xc3\xa7ol, a la part esquerra de la carretera que va a Moi\xc3\xa0, es troba Mas Oller. La casa t\xc3\xa9 un nucli central del segle XVI o XVII i ampliat al segle XVIII i al XX. La fa\xc3\xa7ana principal est\xc3\xa0 encarada a ponent i consta de planta baixa i dos pisos. Les obertures, distribu\xc3\xafdes de forma regular, s\xc3\xb3n rectangulars i estan emmarcades d'obra, llevat del portal i els balcons de la part central de la fa\xc3\xa7ana, emmarcats de pedra antiga. Als anys 40 del segle XX es va col\xc2\xb7locar a la fa\xc3\xa7ana un rellotge de pedra i galeries als extrems del casal. L'interior conserva antigues depend\xc3\xa8ncies com la cuina on hi ha tots els estris auxiliars originals._NEWLINE_La capella, dedicada a Sant Bru, ja existia al segle XVIII per\xc3\xb2 es va remodelar totalment i canviar d'orientaci\xc3\xb3 en l'\xc3\xbaltima remodelaci\xc3\xb3. Tamb\xc3\xa9 se li va donar acc\xc3\xa9s des d'un porxo situat a la planta noble, a la part de llevant.\n_START_SECTION_\nHist\xc3\xb2ria\n_START_PARAGRAPH_\nDocumentalment, l'exist\xc3\xa8ncia del mas Oller consta des del segle XIV. En un document conservat pels propietaris, apareix aquesta casa amb motiu d'un plet per la possessi\xc3\xb3 d'una mula entre dos pagesos. A finals del segle, el mas va quedar despoblat amb motiu de la pesta negra per\xc3\xb2 els propietaris no van morir tots i aviat es va tornar a poblar."